Donald Trump herätti liberaalit opiskelijat Emersonin kampuksella siihen, että USA oli erilainen maa kuin mitä he luulivat. Eivätkä he pidä siitä, mitä näkevät. Kun sukupolvi vaihtuu, keikaus vasemmalle voi olla iso.

Poliittista viestintää opettavan Keri Thompsonin (keskellä) puheviestinnän luokka Emersonin yliopistossa kannattaa demokraatteja. Thompsonin vasemmalla puolella Amy Pinto. Kuvan vasemmassa laidassa Miles Coplin ja Evan Phillips.­

Boston

Presidentinvaalit kaksi vuotta sitten avasivat amerikkalaisopiskelija Miles Coplinin, 20, silmät. Paha tuli näkyväksi, hän sanoo.

”En väitä, että olisin tyytyväinen Donald Trumpin valintaan. Mutta hän näytti minulle todellisuuden. En ollut koskaan tajunnut, että Yhdysvalloissa on niin paljon valkoisia miehiä, joilla on rasistisia ja seksistisiä mielipiteitä”, Coplin kertoo.